
	Bucureşti, 04.03.2009  

 Nr.24/189


 RAPORT  

asupra Proiectului de Lege pentru aprobarea Ordonanţei de urgenţă a Guvernului nr. 160/2008 privind modificarea art.2 din Ordonanţa de urgenţă a Guvernului nr.123/2006 pentru aprobarea acordării sprijinului financiar producătorilor agricoli din sectorul vegetal, zootehnic, al îmbunătăţirilor funciare şi al organizării şi sistematizării teritoriului 

În conformitate cu prevederile art.95 şi 115 din Regulamentul Camerei Deputaţilor, republicat, Comisia pentru agricultură, silvicultură, industrie alimentară şi servicii specifice a fost sesizată spre dezbatere în fond, în procedură de urgenţă, cu Proiectul de Lege pentru aprobarea Ordonanţei de urgenţă a Guvernului nr.160/2008 privind modificarea art.2 din Ordonanţa de urgenţă a Guvernului nr.123/2006 pentru aprobarea acordării sprijinului financiar producătorilor agricoli din sectorul vegetal, zootehnic, al îmbunătăţirilor funciare şi al organizării şi sistematizării teritoriului, transmis cu adresa nr.P.L. x 122 din 18 februarie 2009 şi înregistrat cu nr.24/130/19.02.2009.
 La întocmirea raportului, Comisia a avut în vedere avizul favorabil al Consiliului Legislativ.
Ordonanţa are ca obiect de reglementare modificarea art.2 din Ordonanţa de urgenţă a Guvernului nr.123/2006 pentru aprobarea acordării sprijinului financiar producătorilor agricoli din sectorul vegetal, zootehnic, al îmbunătăţirilor funciare şi al organizării şi al organizării şi sistematizării teritoriului, aprobată cu modificări şi completări  prin Legea nr.125/2007, cu modificările ulterioare, în sensul că în situaţia în care legea bugetului de stat pentru anul următor nu a fost adoptată până la data de 10 noiembrie a anului în curs, sprijinul financiar pentru anul următor, prevăzut la art.1 din acest act normativ, se aprobă în limita cheltuielilor bugetare cu această destinaţie, alocate pentru anul curent. 
Proiectul de Lege pentru aprobarea Ordonanţei de urgenţă a Guvernului nr.160/2008 privind modificarea art.2 din Ordonanţa de urgenţă a Guvernului nr.123/2006 pentru aprobarea acordării sprijinului financiar producătorilor agricoli din sectorul vegetal, zootehnic, al îmbunătăţirilor funciare şi al organizării şi sistematizării teritoriului face parte din categoria legilor ordinare potrivit prevederilor art.73 din Constituţia României, republicată.

La dezbaterea proiectului a participat ca invitat, în conformitate cu prevederile art. 54 şi 55 din Regulamentul Camerei Deputaţilor, republicat, domnul  Marian Hoinaru - secretar de stat în cadrul Ministerului Agriculturii, Pădurilor şi Dezvoltării Rurale.

La lucrările Comisiei  au fost prezenţi 27 de deputaţi, din totalul de 27 de deputaţi membri ai comisiei.

Raportul Comisiei a fost adoptat în unanimitate, în forma prezentată de Senat, în şedinţa din 3 martie 2009.

Proiectul de lege a fost adoptat de Senat în şedinţa din 16 februarie 2009.
Proiectul de lege potrivit art.75 alin.(1) şi (3) din Constituţia României, republicată, şi art.92 alin.(9) pct.1 din Regulamentul Camerei Deputaţilor, republicat, este de competenţa decizională a Camerei Deputaţilor.

